题金齿安边定远楼
王景常 (Ming)
巨灵凿开混沌壳，洪濛肇分六鳌膊，翕乾簸坤奠光岳。茫茫星野才一粟，缭以寰瀛函地角。化化生生天所鞠，圣神无为尚元朴。一视同仁乃于穆，力强众郡始相搏。不周山摧地维缩，共工殄天天不剭。女娲炼石真一谑，三五绳绳圣智凿。神父启宇建城郭，斯民永康咸戬谷。守国设险臣所告，夏王敷土声教渥。五服相维翕联络，有商继世肇造亳。姬旦营周始城洛，城东城朔壮前躅。南仲召虎芳汗竹，汉关哀牢开沫若。况有博望相驰逐，孟获七擒雍闿僇。千载天威此徼福，宋闭河渡限南服。不有圣君何以勖，我皇恩泽融渗漉。拓开重关奠光轴，朱雀南飞象天宿。西南万里一正朔，永昌旧是南诏督。析壤已入犬羊腹，将军受诏作南牧。安集诸蕃事耕稑，时和岁丰归乐育。处士如云令行速，仡仡新城树戎幄。宝刀在帐弓在箙，南楼翚飞与山矗。雕甍粉署照平陆，龙蛇大篆炫丹雘。战格连云盱骇瞩，鼓角呜呜起寥廓。北来雄藩森剑槊，南控风沙是天竺。皇恩远被闳以博，定远安边此其襮。声流刁斗无亡镞，田野每每生意沃。土毛被野蔼苍绿，雨风时若膏霢霂。帕首雕题俨祗肃，举头一睹胆已落。相顾嗢咿更错愕，讵知将军盛威略。制治剸繁若龟卜，不战屈人功欻㸌。何用长驱追卫霍，有时酾酒牲用犦。鼓舞诸酋纵行乐，吴歈北绽杂胡乐。高悬宝珠代明烛，酒酣渐离击鸣筑。拍阑应节岸巾幅，要将忠义励士族。丈夫功成愿方足，东瞻五云香扑扑。阑干影转旄头纛，知是扶桑散清旭。